Uganda olwa leero yeegasse kunsi yonna okwefumiitiriza ku lunaku lw’emmere olukwatibwa buli nga 16.October, mu kiseera nga emiwendo gy’emmere giri waggulu ,ekiviiriddeko bannansi naddala abaana abato okukonziba.
Olunaku lw’emmere mu nsi yonna lwatandika okukuzibwa mu mwaka 1945 nga lwawomwamu omutwe ekitongole ky’ensi yonna eky’emmere ki Food and Agricultural Organization (FAO), ekizze kyegattibwako n’ebitongole ebirala okuli World Food Program neebirala.
Abatunuulizi b’ensonga okuva mu bitongole ebitali bimu ebirafuubanira emmere ennungi nga bakulembeddwamu bannakyeewa aba Food Rights Alliance , SEATINI Uganda kko n’abasuubuzi bagamba olunaku werutuukidde, nga mu Uganda abantu abasukka mu bukadde 15 tebalina mmere.
So nga n’entono eriwo omuli omuceere, akawunga , amatooke n’emmere endala biri ku buseere.
Agnes Kirabo ssenkulu w’ekitongole ki Food Rights Alliance ategeezezza CBS nti ebbula ly’emmere mu ggwanga lisinze kuva ku biragala ebifuuyirwa ku bimera ne mu ttaka, nebitta obutonde bwalyo, naddala obuwuka busala muddo n’Okuteeka ebijimusa mu ttaka.
Kirabo ategeezezza nti wakati mu kwefumiitiriza ku mmere eriibwa, bannayuganda bangi boolekedde okulwala endwadde eziva ku byuma ebikozesebwa okukuba emmere, naasaba government ekole ekisoboka okuwera eddagala erifuuyirwa ku mmere lyagambye nti lya butwa.
Kirabo asabye government ekolere wamu n’Obwakabaka bwa Buganda okuttukiza ennima ey’Okukozesa nakavundira mungeri, yeemu naasaba abalina emmere mu maka bazimbe ebyaagi, bagitereke bekuume enjala.
Sylvia Biraahwa nga yamyuuka commissioner avunaanyizibwa ku byempuliziganya mu ministry ya tekinologiya n’Okulungamya eggwanga, ategeezezza nti batandise kaweefube ow’Okutandika okubunyisa Obubaka obusomesa bannansi ku ndya y’emmere ezimba emibiri n’endya yaayo, okukendeeza ku muwendo gw’abantu abakonziba olw’ebbula ly’emmere nga bwegubadde mu bendobendo lya Karamoja.
Mungeri yeemu Biraahwa ategeezezza nti abantu abaliko obulemu ku mibiri omuli bamuzibe n’abatawulira bakulowoozebwako, bamanyisibwe ku ndya ennungi n’entereka y’emmere empangaazi.
Gyebuvudde government ya Uganda yayisa ekiragiro eri ebitongole byayo okukozesa ettaka lyebirina okusimbako emmere, mu nteekateeka y’okwerinda enjala.
Bisakiddwa: Kato Denis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn bam_Latn